PO OVIM VRUĆINAMA

Novi problemi na autobusnoj liniji 268, koju su putnici koji se njome voze. a radi se o relaciji Zagreb - Velika Gorica, nazvali 'linijom iz pakla'.

Na ovoj autobusnoj liniji vječite su gužve, ljudi natiskani u često nenormalnim uvjetima putuju od Glavnog kolodvora do Velike Gorice i nazad.

Sudeći prema e-mailu koji je jedan putnik poslao ZET-u, na temperaturama koje su debelo više od 30 stupnjeva, jedan vozač je i upalio grijanje i zatvorio prozore!

'Zašto je jutros na autobusnoj liniji 268 koja je krenula s glavnog kolodvora u Velikoj Gorici oko 7:40h u vozilu umjesto hlađenja bilo uključeno grijanje? Zašto su već tjednima zaključani prozori u svim autobusima linije 268? Zašto vozač vrijeđa i dere se na putnike kada od njega traže da uključi hlađenje i otvori prozore?", pisao je putem e-maila nezadovoljni putnik i pitao usput treba li još netko smrtno stradati na liniji 268?', napisao je putnik dodajući da je taj vozač među putnicima dobio nadimak 'Hitler', prenosi 100posto.

"Našim se djelatnicima skreće pozornost na potrebu primjene prihvatljivih oblika komuniciranja. Nadležna služba obavit će razgovor s vozačem autobusa linije 268, a raspoloživim informativnim kanalima dodatno ćemo skrenuti pozornost i ostalom kontrolorskom osoblju na obrazac ponašanja koji proizlazi iz predviđenih i zadanih profesionalnih normi", poručili su iz ZET-a.

Portal Direktno razgovarao je i s jednom čitateljicom koja također svakodnevno putuje na toj liniji.

Evo kakvo je njezino iskustvo.

"Užas. Nikad ne radi klima u autobusima na liniji 268. Stvarno je bus uvijek prenatrpan i vozi rijetko. 268 linija je jedina koja vozi onaj dio gdje su dva nova naselja Podbrežje i Otok, POS-ove zgrade gdje se doselilo novih nekoliko tisuća stanovnika, a ZET nije uveo dodatne linije. Brza linija za Veliku Goricu vozi svakih pet do deset minuta, a linija 268, zadnji put sam čekala 25 minuta i naravno autobus je bio krcat.

Klima nije radila, bilo je valjda 50 stupnjeva. K tomu, ušla je i kontrola. Ja sam molila Boga da stignem do svoje stanice da se ne srušim u nesvijest i ne počnem povraćati. Strašno iskustvo", kaže nam čitateljica.